'শিগগির যুক্তরাষ্ট্রের চাপ কমবে, আশা আওয়ামী লীগের'
বাংলাদেশের আসন্ন জাতীয় নির্বাচনে যুক্তরাষ্ট্রের আগ্রহের বিষয়ে সমকালের প্রধান শিরোনাম, “শিগগির যুক্তরাষ্ট্রের চাপ কমবে, আশা আ’লীগের”।
বাংলাদেশ নিয়ে যুক্তরাষ্ট্রকে ভারত যে বার্তা দিয়েছে তাতে আওয়ামী লীগে বেশ স্বস্তি এসেছে । সেই সঙ্গে বিরাজমান নেতিবাচক পরিস্থিতি সামনের সেপ্টেম্বর থেকে দূর হওয়ার আশাও দেখা যাচ্ছে সরকারি দলে।
প্রতিবেদনে বলা হচ্ছে, আওয়ামী লীগের নীতিনির্ধারক নেতাদের দৃষ্টিতে, প্রধানমন্ত্রী শেখ হাসিনা সেপ্টেম্বরে ভারত ও যুক্তরাষ্ট্র সফরে গিয়ে নরেন্দ্র মোদি ও প্রেসিডেন্ট জো বাইডেনের সাথে বৈঠক করতে পারেন।
বৈঠকের পর আগামী নির্বাচন নিয়ে সরকারের ওপর চাপ আরও কমে আসবে বলে আশা করা হচ্ছে। এর পর থেকে পুরোদমে দ্বাদশ জাতীয় সংসদ নির্বাচনের আনুষ্ঠানিক কর্মকাণ্ড শুরু করা হবে বলে সরকারি দলের বেশ কয়েকজন শীর্ষ নেতা জানিয়েছেন।
বাজারদর নিয়ে প্রথম আলোর প্রধান শিরোনাম, “সস্তা আমিষও এখন নাগালের বাইরে”। প্রতিবেদনে মূলত বাজারে আমিষ জাতীয় খাবারের দাম হু হু করে বেড়ে যাওয়ার খবরটি উঠে এসেছে।
বিশেষ করে পাঙ্গাশসহ যে মাছগুলো এতোদিন সস্তা বলে পরিচিত ছিল সেগুলোও এখন দামী মাছ।কৃষি বিপণন অধিদপ্তরের হিসেবে ২০১৩ সালের সারা দেশে ছোট পাঙ্গাসের প্রতি কেজির গড় দাম ছিল ১১৪ টাকা।
২০২১ সালে এই দল ছিল ১১১ টাকা, আর এখন ঢাকার বাজারে ছোট পাঙ্গাস বিক্রি হয় প্রতি কেজি ২০০ থেকে ২২০ টাকা দরে একটু বড় হলে দাম আড়াইশো টাকার আশপাশে ওঠে।
এছাড়া তেলাপিয়া, চাষের কই. রুই কাতলা ইত্যাদি মাছের দামও অনেকটা বেড়ে গিয়েছে। এসব মাছ মূলত স্বল্প আয়ের মানুষদের প্রাণীজ প্রোটিনের বড় উৎস ছিল।
মাছের বিকল্প হিসেবে নিম্নআয়ের মানুষ ডিম বা ব্রয়লার মুরগি থেকে যে পুষ্টি নেবে সেই উপায়ও নেই। ইদানিং মাছের মতই বেড়েছে ডিম ও ব্রয়লার মুরগির দাম আর গরু খাসির মাংসের দাম তো বছরের পর বাড়ছে।
একজন কর কর্মকর্তাকে অপহরণের ঘটনা নিয়ে যুগান্তরের প্রধান শিরোনাম, “মুক্তিপণ দাবিতে নির্যাতন”। প্রতিবেদনে মূলত পঞ্চাশ লাখ টাকা মুক্তিপণ চেয়ে জাতীয় রাজস্ব বোর্ডের (এনবিআর) এক নারী যুগ্মকমিশনারকে অপহরণ করে নিষ্ঠুরভাবে নির্যাতন করার কথা তুলে ধরা হয়েছে।
প্রায় ১৮ ঘণ্টা পর তিনি কৌশলে মুক্তি পান। শুক্রবার রাজধানীর রমনা এলাকা থেকে তাকে অপহরণ করা হয়। পরদিন শনিবার এ ঘটনায় থানায় মামলা হয়।
মামলার এজাহার থেকে জানা যায়, নির্যাতনে তার বাঁ পা ভেঙে যায়। চোখ মারাত্মকভাবে ক্ষতিগ্রস্ত হয়। মাথা ফেটে যায়। শরীরের বিভিন্ন স্থানে রক্ত জমাট বেঁধে যায়। তাকে হত্যার পর লাশ বস্তাবন্দি করে বুড়িগঙ্গায় ভাসিয়ে দেওয়ার পরিকল্পনা করার কথা জানান ওই ব্যক্তি। যদিও পরে ভাগ্যগুণে বেঁচে যান তিনি।
শেখ হাসিনার জোহানেসবার্গ সফর নিয়ে দ্য ডেইলি স্টারের প্রধান শিরোনাম, “Hasina Meets Chinese President: Xi calls for stepping up cooperation”।
প্রতিবেদনে চীনের প্রেসিডেন্ট শি জিনপিং ও প্রধানমন্ত্রী শেখ হাসিনার সঙ্গে যে বৈঠক হয়েছে তার বিভিন্ন দিক তুলে ধরা হয়।
এরমধ্যে রয়েছে চীন ও বাংলাদেশের বেল্ট অ্যান্ড রোড সহযোগিতার ওপর জোর দেয়া হয়েছে যে দুই দেশে লেনদেনের গতি বাড়ে।  এছাড়া বাংলাদেশের অবকাঠামো, তথ্য প্রযুক্তি, নতুন শক্তির সন্ধান এবং কৃষিতে সহযোগিতা বিষয়ে আলোচনা হয়।
১৫তম ব্রিকস শীর্ষ সম্মেলনের ফাঁকে গতকাল সন্ধ্যায় দক্ষিণ আফ্রিকার জোহানেসবার্গে হোটেল হিলটন স্যান্ডটনে দুজনের মধ্যে বৈঠক অনুষ্ঠিত হয়। ব্রিকস সম্মেলনে যোগ দিতে মঙ্গলবার জোহানেসবার্গে পৌঁছেছেন বাংলাদেশের প্রধানমন্ত্রী।
রূপপুর বিদ্যুৎ কেন্দ্র নিয়ে নিউ এইজের প্রধান শিরোনাম, “Benefit from Rooppur power plant unlikely before 2025” অর্থাৎ “২০২৫ সালের আগে রূপপুর পাওয়ার প্ল্যান্ট থেকে সুবিধা পাওয়া সম্ভব নয়”।
প্রতিবেদনে বলা হচ্ছে, বাংলাদেশ আগামী বছর রূপপুর পারমাণবিক বিদ্যুৎ কেন্দ্র থেকে বিদ্যুৎ উৎপাদনের জন্য অপেক্ষায় থাকলেও ট্রান্সমিশন লাইন নির্মাণে বিলম্বের কারণে ২০২৫  সালের আগে এটি জাতীয় গ্রিডে যুক্ত হওয়ার সম্ভাবনা কম বলে কর্মকর্তারা জানিয়েছেন।
পরবর্তীতে মার্কিন নিষেধাজ্ঞায় পুরানো পদ্ধতির লেনদেন ব্যবস্থা ভেঙে যাওয়ায় বিকল্প মুদ্রায় লেনদেন ব্যবস্থা করতে হয়েছে। নতুন উপায়ে আগামী মাসে রাশিয়ার কাছ থেকে পারমাণবিক জ্বালানী পাওয়ার আশা করা হচ্ছে।
ঢাকার উত্তর-পশ্চিমে ঈশ্বরদীর রূপপুরে রাশিয়া থেকে প্রায় ১২ বিলিয়ন ডলার ঋণে নির্মিত দেশের প্রথম পারমাণবিক বিদ্যুৎ কেন্দ্রে জ্বালানি পোড়ানো হবে।
২০২২ সালের ফেব্রুয়ারিতে ইউক্রেনে যুদ্ধ শুরু হওয়ার পর থেকে ১০০ টিরও বেশি রাশিয়ান সংস্থার উপর যুক্তরাষ্ট্র নিষেধাজ্ঞা আরোপ করে।
যুক্তরাষ্ট্রের কাছ থেকে যে কোন প্রতিক্রিয়া এড়াতে ঢাকাকে একটি বিকল্প লেনদেন ব্যবস্থা খুঁজে নিতে হয়েছে।
ঢাকা এলিভেটেড এক্সপ্রেসওয়ের অগ্রগতি নিয়ে কালের কণ্ঠের প্রধান শিরোনাম, “১৩ বছরে শেষ হচ্ছে ১১ কিলোমিটার”।
প্রতিবেদনে বলা হচ্ছে, ঢাকা শহরের এক প্রান্ত থেকে আরেক প্রান্তে যাওয়ার সহজ এই যাতায়াত ব্যবস্থাটি সহজে বাস্তবায়িত হচ্ছে না। উল্টো এটি অপরিকল্পিত উন্নয়নের একটি উদাহরণ হয়ে যেতে পারে।
এই  নির্মাণ প্রকল্পের গতি নিয়ে প্রশ্ন তোলা হয়েছে, বলা হচ্ছে প্রকল্পটি  দেশে অবকাঠামো নির্মাণ প্রকল্পগুলোর মধ্যে অন্যতম ধীরগতির প্রকল্প।
২০১১ সালের ১৯ জানুয়ারি এর চুক্তি স্বাক্ষরিত হয়। কিন্তু জমি বুঝে না পাওয়া, নকশায় জটিলতা ও অর্থায়নের অভাবে কাজ এগোয়নি। তবে শেষ পর্যন্ত আগামী ২ সেপ্টেম্বর প্রকল্পের আংশিক পথ কাওলা থেকে তেজগাঁও পর্যন্ত অংশ চালু করতে যাচ্ছে সরকার।
এ ক্ষেত্রে ১৩ বছর পর চালু হবে সাড়ে ১১ কিলোমিটার পথ। প্রকল্পের মূল সড়কের বাকি থাকবে আরো প্রায় ৯ কিলোমিটার।
ডেঙ্গু পরিস্থিতি নিয়ে সংবাদের প্রধান শিরোনাম, “ডেঙ্গুতে মৃত্যু ৫শ’ ছাড়ালো, মশানিধনে ব্যর্থতাকে দায়ী করলেন স্বাস্থ্যমন্ত্রী”। প্রতিবেদনে বলা হচ্ছে, এডিস মশাবাহী ডেঙ্গু জ্বরে আক্রান্ত হয়ে গত ২৪ ঘণ্টায় আরও ১৩ জনের মৃত্যু হয়েছে। এতে দেশে চলতি বছর ডেঙ্গুতে মৃতের সংখ্যা বেড়ে দাঁড়িয়েছে ৫০৬ জনে।
অন্যদিকে আক্রান্তের সংখ্যা বেড়ে দাঁড়িয়েছে ১ লাখ ৬ হাজার ৪২৯ জনে। স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোলরুম থেকে এসব তথ্য জানা গিয়েছে।
স্বাস্থ্য ও পরিবার কল্যাণমন্ত্রী জাহিদ মালেক এই পরিস্থিতিতে সিটি করপোরেশনের মশানিধনে ব্যর্থতাকে দায়ী করেছেন। তিনি জানান, সম্প্রতি সিটি করপোরেশনের ওষুধ নিয়ে সমালোচনা হচ্ছে। ডেঙ্গু পরিস্থিতি নিয়ন্ত্রণে আনতে হলে স্প্রে জোরদার করতে হবে, ভেজাল ওষুধ ব্যবহার থেকে দূরে থাকতে হবে।
স্বাস্থ্য সেবা খাতে বিশ্বব্যাংকের সহায়তার বিষয়ে তিনি বলেন, বিশ্বব্যাংক থেকে আগামী পাঁচ বছরে স্বাস্থ্য সেবা খাতে পর্যায়ক্রমে ৫ বিলিয়ন ডলার সহায়তা পাব বলে আশা করছি, যা ডেঙ্গু নিয়ন্ত্রণে সহায়তা করবে বলে স্বাস্থ্য মন্ত্রী জানিয়েছেন।
এদিকে জন্ম নিবন্ধন সনদ পেতে ভোগান্তি নিয়ে মানবজমিনের প্রধান শিরোনাম, “জন ভোগান্তি চরমে, ঘুমিয়ে দক্ষিণ সিটি”। প্রতিবেদনে বলা হচ্ছে, শিক্ষাপ্রতিষ্ঠানে ভর্তি, পাসপোর্ট, জাতীয় পরিচয়পত্র, ভিসা আবেদনসহ ১৯টি নাগরিক সেবার ক্ষেত্রে জন্মনিবন্ধন সনদ বাধ্যতামূলক করা হলেও ঢাকা দক্ষিণ সিটি রাজস্ব ভাগাভাগিসহ বিভিন্ন কারণ দেখিয়ে দীর্ঘদিন ধরে এই সেবা দিচ্ছে না।
এতে চরম ভোগান্তিতে পড়ছেন সেবাগ্রহীতারা। নির্ধারিত  আঞ্চলিক কার্যালয়ে দিনের পর দিন ঘুরেও কোনো সুরাহা পাচ্ছেন না নাগরিকরা।
এ বিষয়ে ভোগান্তি নিরসন করতে ঢাকা দক্ষিণ সিটি বা স্থানীয় সরকার মন্ত্রণালয়ের কোনো উদ্যোগও দেখা যাচ্ছে না। ওদিকে ঢাকা উত্তর সিটির নাগরিকরাও ভুগছেন এই সেবা নিয়ে। বলা হচ্ছে সার্ভার ডাউনের কারণে ঠিকমতো সেবা পাচ্ছেন না সিটির নাগরিকরা।
ভুক্তভোগী নাগরিকদের অভিযোগ, নিজেদের গুরুত্বপূর্ণ কাজ করতে পারছেন না এই নিবন্ধন প্রক্রিয়া বন্ধ থাকার কারণে। কবে নাগাদ সুবিধা মিলবে তারও কোনো উত্তর নেই দক্ষিণ সিটির কর্মকর্তাদের কাছে।
টেলিযোগাযোগ খাত নিয়ে বণিক বার্তার প্রধান শিরোনাম, “বিদেশী টেলিকম অপারেটররা নতুন করে আর ইকুইটি বিনিয়োগ আনছে না”
প্রতিবেদনে বলা হচ্ছে, বাংলাদেশে বর্তমানে যে তিনটি বহুজাতিক টেলিযোগাযোগ অপারেটর তাদের কার্যক্রম চালাচ্ছে, তারা এই খাতে বিলিয়ন ডলারের অর্থ বিনিয়োগ করেছে, যা দেশে প্রত্যক্ষ বিদেশী বিনিয়োগ (এফডিআই) হিসেবে এসেছে।
তবে বর্তমানে টেলিকম অপারেটররা নতুন করে ইকুইটি বিনিয়োগ হিসেবে আর ডলার আনছে না। খাতসংশ্লিষ্টরা বলছেন, বাংলাদেশের উচ্চ করহার ও আর্থিক নীতিসংক্রান্ত বিষয়গুলো বিদেশী বিনিয়োগকারীদের নিরুৎসাহিত করছে।
টেলিযোগাযোগ খাতের এফডিআইয়ের তথ্য পর্যালোচনায় দেখা যায়, এ খাতে দেশে গত ১৬ বছরে ২১৭ কোটি ৬৫ লাখ ২০ হাজার ডলার এফডিআই হিসেবে এসেছে।
খাতসংশ্লিষ্টরা বলছেন, শুরুর দিকে নেটওয়ার্ক সম্প্রসারণের কারণে টেলিযোগাযোগ অপারেটরদের বড় অংকের অর্থ বিনিয়োগ করতে হয়েছে। এসব বিনিয়োগের বিপরীতে রিটার্ন আসতে কিছুটা সময় লাগে। এটি অপারেটরদের মুনাফাকে চ্যালেঞ্জের মধ্যে ফেলে দিয়েছে।
ইত্তেফাকের প্রধান শিরোনাম, “ভারতের চন্দ্র জয়”। প্রতিবেদনে চাঁদের দক্ষিণ মেরুতে প্রথম কোনো দেশ হিসেবে ভারতের মহাকাশ যান চন্দ্রযান-৩ এর অবতরনের খবরটি বিস্তারিত তুলে ধরা হয়েছে।
বুধবার ভারতের স্থানীয় সময় সন্ধ্যা ৬টা চার মিনিটে চাঁদের দক্ষিণ মেরুর মাটি স্পর্শ করে মহাকাশযানটির বিশেষ অংশ ল্যান্ডার বিক্রম। যা ভারতবাসীর জন্য বিরল গর্বের বয়ে আনে।
চতুর্থ দেশ হিসেবে এবার পৃথিবীর একমাত্র উপগ্রহ চাঁদের মাটি স্পর্শের গৌরব অর্জন করেছে দক্ষিণ এশিয়ার দেশটি।
বিক্রমের অবতরণ প্রক্রিয়া শুরু হওয়ার সঙ্গে সঙ্গে ভারতের দক্ষিণাঞ্চলীয় শহর বেঙ্গালুরুতে অবস্থিত ভারতীয় মহাকাশ গবেষণা সংস্থা ইসরোর কমান্ড কক্ষে আনন্দ-উল্লাসে ফেটে পড়েন বিজ্ঞানীরা।
এর আগে এই ইতিহাস গড়েছে কেবল যুক্তরাষ্ট্র, রাশিয়া এবং চীন।
প্রথম আলোর প্রথম পাতার খবর, “অনিয়মের ঋণে খেলাপির শীর্ষে এখন জনতা ব্যাংক”।
রাষ্ট্র মালিকানাধীন জনতা ব্যাংক এক সময় দেশের ভালো ব্যাংক হিসেবে পরিচিত থাকলেও এই ব্যাংকটি এখন খেলাপি ঋণের দিক থেকে দেশের শীর্ষ ব্যাংকে পরিণত হয়েছে।
গত জুন মাসে ব্যাংকটির বিতরণ করা ঋণের ৩০ শতাংশই খেলাপি হয়ে যায়। প্রভাবশালী তিন গ্রাহকের কাছেই ব্যাংকটির ৪০ হাজার কোটি টাকারর ঋণ পড়ে আছে।
জনতা ব্যাংকের নথিপত্র ঘেটে দেখা যায়, গত তিন মাসে ব্যাংকটিতে খেলাপি ঋণ বেড়ে দ্বিগুন হয়ে গিয়েছে।
গত মার্চে জনতা ব্যাংকের খেলাপি ঋণের পরিমান ছির ১৬ হাজার ৯৫০ কোটি টাকা। জুন মাসে সেটি বেড়ে ২৮ হাজার ৬৬৫ কোটি টাকা হয়েছে।
পেঁয়াজের বাজার পরিস্থিতি নিয়ে কালের কণ্ঠের প্রথম পাতার খবর, “ভারতের বিকল্প হিসেবে পাকিস্তানসহ ৭ দেশ থেকে আসছে পেঁয়াজ”
প্রতিবেদনে বলা হচ্ছে, ভারতের বিকল্প রপ্তানিকারক হিসেবে সাতটি দেশ থেকে সাড়ে ১৭ হাজার টন পেঁয়াজ আসছে দেশে। এর মধ্যে পেঁয়াজ আমদানির প্রক্রিয়া শুরু করেছেন ব্যবসায়ীরা। দেশগুলো হচ্ছে চীন, পাকিস্তান, মিসর, তুরস্ক, কাতার, মিয়ানমার ও থাইল্যান্ড।
সাত দেশ থেকে পেঁয়াজগুলো কনটেইনার জাহাজে আসবে। ভিড়বে চট্টগ্রাম বন্দরেই। সেখান থেকে পাইকারি বাজার হয়ে দেশের বিভিন্ন স্থানে পৌঁছবে। এসব পেঁয়াজ দেশে আসতে ১৫ দিন লাগতে পারে।
মঙ্গলবার ও গতকাল বুধবার এই দুই দিনে উল্লিখিত পরিমাণ পেঁয়াজ আমদানির অনুমতিপত্র বা আইপি অনুমোদন নিয়েছেন ব্যবসায়ীরা।
সপ্তাহ ঘুরতেই আবেদন লাখ ছাড়িয়ে যাবে বলে ধারণা করছেন কৃষি বিভাগের কর্মকর্তারা।
ভারত সরকার পেয়াজের রপ্তানি শুল্কহার ৪০ শতাংশ বাড়ানোয় বিকল্প দেশ থেকে আমদানির কথা ভেবেছে সরকার।
এই শুল্কহারে কেজিতে শুল্ক বাড়বে সাড়ে ছয় টাকা, কিন্তু দেশের বাজারে আমদানি করা পেঁয়াজের কেজিতে দাম বেড়েছে প্রায় ২০ টাকা। তবে নতুন করে আমদানির পর পেঁয়াজের বাজারে স্বস্তি ফিরবে বলে আশা করা হচ্ছে।

বাংলাদেশের আসন্ন জাতীয় নির্বাচনে যুক্তরাষ্ট্রের আগ্রহের বিষয়ে সমকালের প্রধান শিরোনাম,